b"\n_START_ARTICLE_\nGuerra francoprussiana\n_START_SECTION_\nAntecedents\n_START_PARAGRAPH_\nEl rei Guillem I de Pr\xc3\xbassia va nomenar canceller a Otto von Bismarck el 1862, i entre els seus enc\xc3\xa0rrecs hi havia la Unificaci\xc3\xb3 alemanya, la recomposici\xc3\xb3 del Sacre Imperi Romanogerm\xc3\xa0nic sota el comandament prussi\xc3\xa0. _NEWLINE_Els estats del sud d'Alemanya es mostraven reticents a la idea d'una uni\xc3\xb3 total dels estats alemanys sota el lideratge de la Pr\xc3\xbassia protestant i militarista i volien limitar la uni\xc3\xb3 al terreny econ\xc3\xb2mic i a uns acords militars. Bismarck va creure que la millor manera de v\xc3\xa8ncer aquestes retic\xc3\xa8ncies era mitjan\xc3\xa7ant una guerra nacional, una amena\xc3\xa7a exterior que despert\xc3\xa9s els sentiments patri\xc3\xb2tics i nacionalistes dels estats del sud i els aprop\xc3\xa9s a Pr\xc3\xbassia._NEWLINE_La disputa entre Fran\xc3\xa7a i Pr\xc3\xbassia per la candidatura de la dinastia Hohenzollern al tron espanyol, del que havia abdicat Isabel II d'Espanya va pujar de to durant el regnat de Napole\xc3\xb3 III, i Fran\xc3\xa7a temia Pr\xc3\xbassia perqu\xc3\xa8 en haver guanyat la Guerra dels Ducats i la Guerra austroprussiana havia guanyat molt territori i s'estava convertint en un rival massa fort pels seus interessos, en guanyar mercat amb la unificaci\xc3\xb3 i practicant mesures com el Zollverein (1834), l'abolici\xc3\xb3 de duanes entre els estats alemanys._NEWLINE_L'oportunitat que Bismarck esperava la va proporcionar finalment Fran\xc3\xa7a, que, recelosa davant la influ\xc3\xa8ncia que anava adquirint Pr\xc3\xbassia i amb motiu de la possible candidatura prussiana al tron d'Espanya que havia quedat vacant, va declarar-li la guerra. Aquesta guerra va provocar all\xc3\xb2 que Bismarck desitjava: la uni\xc3\xb3 de tots els alemanys contra l'amena\xc3\xa7a francesa.\n_START_SECTION_\nLa guerra\n_START_PARAGRAPH_\nLa guerra francoprussiana va esclatar el 1870 quan Fran\xc3\xa7a va atacar Pr\xc3\xbassia esperant que els estats alemanys es dividissin entre ells, cosa que no va succeir, i aquests van fer honor als seus tractats, de manera que els estats del sud d'Alemanya van afegir les seves tropes a les de la Confederaci\xc3\xb3 d'Alemanya del Nord per derrotar r\xc3\xa0pidament les tropes franceses._NEWLINE_La superioritat num\xc3\xa8rica alemanya va ser decisiva en les successives batalles, i Napole\xc3\xb3 III va acabar sent capturat a la Batalla de Sedan, on a m\xc3\xa9s es va capturar un dels ex\xc3\xa8rcits francesos, mentre l'altre restava assetjat a Metz. Quan van arribar les not\xc3\xadcies de la desfeta a Par\xc3\xads, despr\xc3\xa9s d'un cop d'estat liderat pel General Trochu, Jules Favre, i L\xc3\xa9on Gambetta a Par\xc3\xads el 4 de setembre de 1870, es va proclamar la Tercera Rep\xc3\xbablica Francesa._NEWLINE_Otto von Bismarck va oferir la pau al nou govern franc\xc3\xa8s a canvi de moderades cessions territorials a Als\xc3\xa0cia, que no van ser acceptades i van renovar la declaraci\xc3\xb3 de guerra. Els alemanys van assetjar Par\xc3\xads mentre L\xc3\xa9on Gambetta reclutava nous ex\xc3\xa8rcits a les prov\xc3\xadncies, que serien novament derrotats._NEWLINE_La guerra va acabar el 18 de gener de 1871 amb la signatura del Tractat de Frankfurt, quan la captura de la capital francesa era imminent, i Guillem I es va proclamar emperador del II Reich (l'imperi Alemany) al Palau de Versalles, molt a prop de Par\xc3\xads, a la vegada que ampliava el seu territori afegint-li l'Als\xc3\xa0cia i la Lorena, territoris francesos fronterers amb l'Imperi.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl resultat de la guerra va suposar una forta humiliaci\xc3\xb3 pels francesos, que es compta entre una de les moltes causes de la Primera Guerra Mundial, va canviar novament la forma de l'estat franc\xc3\xa8s a la definitiva Rep\xc3\xbablica, i va completar la Unificaci\xc3\xb3 alemanya, de la qual va sortir l'imperi Alemany."